મોરબીમાં કોલસાનો વેપાર કરતા મીનલભાઈ પંજાબમાં લવદીપસિંહને કોલસો સપ્લાય કરતા હતા. ઇંટોના ભટ્ઠા ચલાવતા લવદીપસિંહે ૨૦૦ ટન કોલસાનો ઓર્ડર આપી ૧૫ લાખ એડવાન્સમાં મોકલાવી દીધા હતા. ત્યારબાદ લવદીપસિંહે મીનલકુમારને વધુ કોલસાનો જથ્થો જોઈતો હોવાનું જણાવી રૂબરૂ મીટીંગ માટે બોલાવ્યા હતા. ગત તા.11મીએ મીનલકુમાર તેમના તેમના મિત્ર દિપક તથા બીપીન અને ડ્રાઈવર મણીલાલ સાથે અમૃતસર પહોચ્યા હતા. જ્યાં લવદીપસિંહ તેના બે સાગરીતો સાથે મળ્યો હતો. લવદીપસિંહે ગન બતાવી ત્રણેયને અમૃતસર નજીક આવેલા પોતાના ગામ સારંગવાલ લઇ ગયો. જ્યાં મીનલ સહીત ચારેયના હાથ પગ બાંધીને માર માર્યો હતો અને મીનલને પોતાના પરિવારજનોને ફોન કરીને તાત્કાલિક પંદર લાખ મોકલવા જણાવ્યું હતું નહીતર પેટ્રોલ છાંટીને ચારેયને જીવતા સળગાવી દેવાની ધમકી આપી હતી.